Nhar it-Tnejn 20 ta' Lulju Hospice Malta sejħet il-31 Laqgħa Ġenerali Annwali tagħha fi ħdan il-Palazz ta' San Anton bil-għan li fost l-oħrajn tagħti rendikont tal-operat tagħha. Matul il-laqgħa, fost l-oħrajn, iċ- Chairperson ta' Hospice Malta, is-Sinjura Bernadette Bonnici Kind raddet ħajr lil għadd ta' persuni li frott il-ħidma sfieqa tagħhom Hospice Malta ssoktat tgħin lil aktar pazjenti u familji. Fl-isfond tal-proġett St Michael Hospice, is-Sinjura Bonnici Kind spjegat li peress li minn sena għall-oħra l-pazjenti huma dejjem aktar Hospice Malta ħtieġet żieda kemm fil-bini kif ukoll fl-għadd ta' servizzi li toffri. Intqal, li hemm bżonn li jinġabru somom akbar ta' flus sabiex il-proġett jitlesta għalkollox. Is-CEO ta' Hospice Malta, is-Sur Kenneth Delia qal li l-pazjenti żdiedu għal 1281 fl-2019, b'741 minnhom kienu pazjenti ġodda. Liema pazjenti, is-Sur Delia qal li bbenefikaw minn 9,659 żjarat fid-djar tagħhom mit-tim professjonali ta' Hospice Malta. Intant, Hospice Malta qed tagħmel l-almu tagħha biex jiġu estiżi aktar is-servizzi tagħha bil-għan li l-Għaqda Non Governattiva tkompli tkun ta' spalla għal aktar familji fil-ħinijiet ta' waranofsinhar b'mod speċjali ġaladarba Hospice Malta tibda topera mill-kumpless il-ġdid. Għal aktar tagħrif dwar Hospice Malta tista' żżur dan is-sit .